## El Consell renova les ajudes per a personal investigador ucraïnés acollit en centres d’investigació i universitats valencianes

*** El Ple aprova un decret amb 76.000 euros per a subvencionar els gastos derivats d’estos contractes en el segon semestre de 2024
* La mesura està motivada per la persistència de les circumstàncies que van motivar el suport a la contractació d’este personal investigador**

El Consell ha aprovat un decret pel qual es renova la concessió directa d’ajudes urgents per al manteniment dels gastos de contractació del personal investigador afectat pel conflicte d’Ucraïna acollit en centres d’investigació i universitats de la Comunitat Valenciana.

L’import destinat per la Generalitat mitjançant este decret és de 76.053 euros per al període de l’1 de juliol al 31 de desembre de 2024. Esta quantitat se suma a les subvencions directes de caràcter excepcional destinades als centres d’investigació en 2022 i 2023, que es prolonguen per la persistència de les circumstàncies que van motivar el suport a la contractació de personal afectat per la guerra d’Ucraïna.

Des de 2022 s’ha constatat un bon nivell d’adaptació i un excel·lent acompliment de la seua labor investigadora per part d’este personal.

Les subvencions es concedixen de manera directa per raons d’interés social i humanitari davant una emergència humanitària creada per la invasió de territori ucraïnés, que ha obligat milions de persones a abandonar la seua casa i el seu país.

Per a fer-ho, la Generalitat col·labora en el finançament dels gastos de contractació de diferents categories de personal investigador, inclosos els salaris i les quotes de la Seguretat Social. Així mateix, es pot finançar, si fora el cas, la indemnització per la finalització d’estos contractes.

De l’import total previst per a la segona mitat d’este any 30.565,33 euros es destinen a la Universitat Politècnica de València; 33.944,41 euros, a la Universitat de València; 4.456,14 euros, a la Universitat d’Alacant; 2.631,18 euros, a la Fundació per al Foment de la Investigació Sanitària i Biomèdica de la Comunitat Valenciana (Fisabio); i 4.456,14 euros, a la Universitat Catòlica de València Sant Vicent Màrtir.

Fecha: 15/10/2024